b'\n_START_ARTICLE_\nRezervatas\n_START_PARAGRAPH_\nRezervatas (lot. reservatum) \xe2\x88\x92 teritorija, kur gamtos turt\xc5\xb3 apsaugos ir didinimo, mokslo tikslais saugomas visas gamtos kompleksas, draud\xc5\xbeiama bet kokia \xc5\xbemogaus \xc5\xabkin\xc4\x97 veikla._NEWLINE_Rezervat\xc5\xb3 teritorijos steigiamos siekiant sudaryti visapusi\xc5\xa1kas s\xc4\x85lygas nat\xc5\xabraliai gamtini\xc5\xb3 proces\xc5\xb3 eigai arba kult\xc5\xabros paveldo teritorini\xc5\xb3 kompleks\xc5\xb3 ir objekt\xc5\xb3 (vertybi\xc5\xb3) autenti\xc5\xa1kumui palaikyti. Rezervatuose saugomi tipi\xc5\xa1ki arba unikal\xc5\xabs gamtiniai bei kult\xc5\xabriniai kra\xc5\xa1tovaizd\xc5\xbeiai, juose esantys paveldo objektai, vertingos nat\xc5\xabralios ekosistemos, buvein\xc4\x97s, laukini\xc5\xb3 augal\xc5\xb3, gyv\xc5\xabn\xc5\xb3 ir gryb\xc5\xb3 genofondai._NEWLINE_Pagal saugom\xc5\xb3 vertybi\xc5\xb3 pob\xc5\xabd\xc4\xaf rezervatai skirstomi \xc4\xaf gamtinius, skirtus vertingiems gamtinio kra\xc5\xa1tovaizd\xc5\xbeio kompleksams i\xc5\xa1saugoti, ir kult\xc5\xabrinius (rezervatus\xe2\x88\x92muziejus), kuriuose saugomi vertingi kult\xc5\xabrinio kra\xc5\xa1tovaizd\xc5\xbeio kompleksai; pagal steigimo ir organizavimo ypatumus skirstomi \xc4\xaf valstybinius rezervatus ir rezervatus, esan\xc4\x8dius valstybiniuose parkuose, taip pat rezervatines apyrubes._NEWLINE_\xc5\xa0iuo metu Lietuvoje yra 5 valstybiniai rezervatai: \xc4\x8cepkeli\xc5\xb3, Kaman\xc5\xb3, Vie\xc5\xa1vil\xc4\x97s, \xc5\xbduvinto ir Kernav\xc4\x97s kult\xc5\xabrinis._NEWLINE_Valstybiniuose gamtiniuose rezervatuose draud\xc5\xbeiama imtis \xc5\xabkin\xc4\x97s veiklos, lankytis be atitinkamo leidimo. \xc4\x8cia tiriami ir stebimi gamtiniai procesai, gali b\xc5\xabti atkuriamos \xc5\xbemogaus veiklos pa\xc5\xbeeistos ekosistemos ir objektai._NEWLINE_Nacionaliniuose ir regioniniuose parkuose bei \xc5\xbduvinto biosferos rezervate taikomas toks pat re\xc5\xbeimas kaip ir valstybiniuose rezervatuose._NEWLINE_Kult\xc5\xabriniuose rezervatuose leid\xc5\xbeiama vykdyti tyrimo ir muziejinius darbus, atkurti pa\xc5\xbeeistus kult\xc5\xabrinio kra\xc5\xa1tovaizd\xc5\xbeio kompleksus, pritaikyti juos lankymui bei eksponavimui._NEWLINE_Lietuvoje yra vienintelis archeologijos ir istorijos muziejus\xe2\x88\x92rezervatas Kernav\xc4\x97je.'